Document ID: 32015R0516

KOMISJONI MÄÄRUS (EL) 2015/516,
26. märts 2015,
millega muudetakse määrust (EÜ) nr 874/2004, millega kehtestatakse tippdomeeni .eu rakendamise ja kasutamise üldeeskirjad ning selle registreerimise põhimõtted
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. aprilli 2002. aasta määrust (EÜ) nr 733/2002 tippdomeeni .eu kasutuselevõtu kohta, (1) eriti selle artikli 5 lõiget 1,
olles konsulteerinud registriga vastavalt määruse (EÜ) nr 733/2002 artikli 5 lõikele 1
ning arvestades järgmist:
(1)
Rahvusvaheliste domeeninimede (Internationalised Domain Name ehk IDN) kasutuselevõtmisega on tekkinud oht, et visuaalselt võidakse segi ajada eri märgistikes registreeritud domeeninimed. See on tingitud eelkõige eri tähestike tähemärkide visuaalsest sarnasusest (nt kirillitsa väike täht „п” ja ladina tähestiku väike täht „n”). Kõnealuse ohu vähendamiseks tuleks registris rakendada tehnilist kontrolli, mille tulemusena võib sellised rahvusvahelised domeeninimed kuulutada registreerimiseks sobimatuteks. Selline tehniline kontrollimine peaks olema kooskõlas rahvusvaheliste standarditega ning seda võib aeg-ajalt ajakohastada.
(2)
Et laiendada .eu domeeninime turvalisuse ja kuritarvitamisega seotud kontrollimisi, on vaja tagada, et register kontrolliks taotluse kehtivust juba enne, mitte ainult pärast registreerimist. Register peaks kontrollimist teostama omal algatusel või tulenevalt kõnealuse domeeninime registreerimisega seotud vaidlusest.
(3)
Praegune .eu tippdomeeni registri haldaja on komisjonile teatanud, et domeeninimesid „eurethix.eu”, „eurethics.eu” ja „euthics.eu”, mis olid varem registri poolt reserveeritud komisjoni määruse (EÜ) nr 874/2004 (2) artikli 17 alusel, ei võeta kunagi kasutusele ning tuleks seega eespool nimetatud artiklist välja jätta ja pärast muudetud määruse avaldamist vabastada.
(4)
Kui tippdomeeni .eu raames võeti kasutusele IDN, siis erimärke, sealhulgas märki ß (saksa terav S) ja ς (kreeka sõnalõpu sigma) välja ei pakutud. Kuna IDNA2008 protokollis on nende haldamist lubatud, on asjakohane need liidu ametlike keelte toetuseks välja pakkuda. Lisa on ajakohastatud pärast konsulteerimist ELi liikmesriikide, kandidaatriikide ja EMP liikmesriikidega, et lisada domeeninimed, mis sisaldavad neid uusi tähemärke.
(5)
1. juulil 2013 ühines Horvaatia Euroopa Liiduga. Seetõttu peaks Horvaatial olema võimalus registreerida domeeninimed, mis on Horvaatia jaoks vastavalt määruse (EÜ) nr 874/2004 artiklile 8 ja selle hilisematele muudatustele reserveeritud.
(6)
Tippdomeeni .eu käsitlevate määruste inkorporeerimine Euroopa Majanduspiirkonna lepingusse võimaldab ettevõtjatel, kelle registrijärgne asukoht, juhatuse asukoht või peamine tegevuskoht on Islandil, Norras või Liechtensteinis, nendes riikides asutatud organisatsioonidel ja nende riikide elanikel registreerida nimesid tippdomeeni .eu all.
(7)
Seni lisa punktis 2 sätestatud loetelu nimedest, mida Island, Liechtenstein ja Norra reserveerida saavad, tuleks üle viia lisa punkti 1.
(8)
Endine Jugoslaavia Makedoonia vabariik, Montenegro ja Serbia saavad kandidaatriikidena reserveerida nende poliitilist või territoriaalset korraldust puudutavad laialdaselt tuntud geograafiliste ja/või geopoliitiliste mõistetega seotud nimed, et neid saaks registreerida hiljem.
(9)
Sellest tulenevalt ning liikmesriikide ja tulevaste liikmesriikide õiguste õigusliku selguse tagamiseks on vaja ajakohastada määruse (EÜ) nr 874/2004 lisas esitatud loetelu (muudetud kujul), võttes nõuetekohaselt arvesse nimesid, mis sisaldavad tähemärke, mida varem ei saanud kasutada, ning nimesid, mida saab reserveerida ja registreerida.
(10)
Seepärast tuleks määrust (EÜ) nr 874/2004 vastavalt muuta.
(11)
Tippdomeeni .eu registri haldajaga EURid on käesoleva määrusega ettenähtud meetmete asjus konsulteeritud vastavalt määrusele (EÜ) nr 733/2002.
(12)
Käesoleva määrusega ette nähtud meetmed on kooskõlas sidekomitee arvamusega (3),
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 874/2004 muudetakse järgmiselt:
1)
artikli 3 kolmas lõik asendatakse järgmisega:
„Register kontrollib registreerimistaotluste kehtivust enne registreerimist kas omal algatusel või pärast registreerimist omal algatusel või tulenevalt kõnealuse domeeninime registreerimisega seotud vaidlusest.”
;
2)
lisatakse artikkel 6a:
„Artikkel 6a
Lisakontroll tähemärgi tasandil
1. Register rakendab tehnilisi meetmeid, et minimeerida visuaalset segiajamist, mis võib tekkida kõikide ametlike keelte tähemärkide kasutamisest, millele on osutatud artikli 6 lõikes 4. Kõnealused tehnilised meetmed moodustavad registreerimistaotluse kontrollimise osa ning kontrollimise tulemusena võidakse taotletud domeeninimi kuulutada registreerimiseks sobimatuks.
2. Lõikes 1 osutatud tehnilised meetmed määrab kindlaks register ning need peavad olema põhjendatud, läbipaistvad ja mittediskrimineerivad.
3. Lõikes 1 osutatud tehnilised meetmed (sh nende edasised muudatused) tehakse registri poolt üldkättesaadavaks kergesti juurdepääsetaval kujul ning neid hakatakse kohaldama pärast kõnealust avaldamist.
4. Enne lõikes 1 osutatud tehniliste meetmete rakendamist või muutmist võtab register arvesse rahvusvahelisi parimaid tavasid, konsulteerib tööstusega ja saab komisjoni nõusoleku.”
;
3)
artikli 17 teine lõik asendatakse järgmisega:
„eurid.eu, registry.eu, nic.eu, dns.eu, internic.eu, whois.eu, das.eu, coc.eu”
;
4)
lisa asendatakse käesoleva määruse lisas esitatud tekstiga.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. märts 2015

Labels: 12
7
15